text: Så meget betaler Lego og Danfoss i skat
  19 december 2012 kl. 09.47
  Kl. 8 offentliggjorde Skat en side over danske virksomheders indbetaling af selskabsskat. Interessen blandt danskerne var så stor, at siden brød ned.
  Af listen fremgår det, at Kirkbi A/S - der står bag Lego - betalte 1.084.464.869 kr. i selskabsskat for 2011. Selskabets skattepligtige indkomst var på 4.410.460.625 kr.
  Danfoss betalte 113.525.603 kr. i selskabsskat i 2011. Den skattepligtige indkomst var 624.005.736 kr. Herfra er der trukket et underskud på 34.642.780 kr. fra indkomsten.
  Opgørelsesformen har fået kritik fra eksperter, da den ifølge dem ikke giver et retvisende billede af de faktuelle skatteforhold.
  Hvis en virksomhed kun betaler lidt i sekskabsskat, kan det have flere årsager.
  - Det kan jo være, fordi den foretager store investeringer. Det skaber arbejdspladser, men giver også skattefradrag og reducerer skatten. Noget, der er positivt for samfundet, vil se negativt ud på en skatteliste, siger Rasmus K. Feldthusen, professor på Københavns Universitet, til Jyllands-Posten.
  